
ОБЩИНСКИ СЪВЕТ - КИРКОВО

Н А Р Е Д Б А №1

ЗА ОПАЗВАНЕ НА ОБЩЕСТВЕНИЯ РЕД,
ПОДДЪРЖАНЕ ЧИСТОТАТА 
НА НАСЕЛЕНИТЕ МЕСТА И ПОЛЗВАНЕ 
НА ОБЩИНСКА СОБСТВЕНОСТ 
В ОБЩИНА КИРКОВО

В сила от 24.01.2000 г.
Приета на заседание на Общински съвет – Кирково с решение №39 от Протокол № 5  от 24.01.2000 година, изменена с решение № 290 от 22.07.2002 год., изменена с решение № 336 от 29.11.2002 год., изменена с решение № 14 от 16.12.2003 год., изменена с решение № 295 от 22.02.2006 год., изменена с решение №37 от Протокол № 4 от 01.02.2008 г. на ОбС Кирково, изменен и допълнен с решение № 314 от 09.11.2009 година на ОбС-Кирково, изменен и допълнен с решение № 344 от 22.01.2010 година на ОбС-Кирково, изменен и допълнен с решение №494/17.06.2019г. на ОбС-Кирково, решение №295/2019 по адм. дело №290 от 2019 г. на Адм. съд – Кърджали, изменен и допълнен с решение №200/16.06.2025г. на ОбС-Кирково.

с. Кирково
януари, 2000 г.

ОБЩИ ПОЛОЖЕНИЯ
Чл. 1. (1) Тази наредба урежда опазването на обществения ред, на хигиената, естетическия вид на населените места и на общинската собственост с цел да се осигурят нормални условия за труд, отдих и спокоен живот на гражданите.
(2) Наредбата се прилага на територията на Община Кирково и по отношение на всички лица, намиращи се в Община Кирково.
РАЗДЕЛ II
ОПАЗВАНЕ НА ОБЩЕСТВЕНИЯ РЕД И ОСИГУРЯВАНЕ НА УСЛОВИЯ ЗА СПОКОЙНО ОБИТАВАНЕ, ТРУД И ОТДИХ НА ГРАЖДАНИТЕ, УСЛОВИЯ И ОРГАНИЗАЦИЯ НА РАБОТАТА НА ТЪРГОВСКИТЕ ОБЕКТИ, ЗАВЕДЕНИЯ ЗА ХРАНЕНЕ И РАЗВЛЕЧЕНИЯ 
( Загл. изменен и допълнен с решение №295/22.02.2006 г. на ОбС-Кирково)
Чл. 2. С цел създаване на условия за бързо оповестяване, гражданите, живеещи в жилищни блокове са длъжни да поставят на входните врати имената на живущите, да поддържат в изправност осветлението и звънчевата инсталация в сградите.
Чл. 3. (1) За осигуряване спокойствието и почивката на гражданите се забранява:
1. Шумното товарене и разтоварване на превозните средства, рязането на дърва, форсирането на двигатели и др. подобни в населените места от 14.00 ч. до 16.00 ч. и от 22.00 до 06.00 ч.;
2. Превозването в обществения транспорт и посещението на обществени заведения и административни учреждения от граждани в неприличен външен вид и явно нетрезво състояние;
3. Упражняване на търговска дейност, освен на определените за това места от кмета на общината;
4. Игри, опасни за живота и здравето, както и нарушаващи спокойствието на гражданите;
5. Построяване на атракционни и увеселителни съоръжения без разрешение от кмета на общината;
6. Разместването и пренасянето на пейки и други подобни съоръжения от градинките, парковете и площадите;
7. Ползването на музикални уредби и инструменти, пеенето и свиренето на висок тон в населените места, вдигането на шум по какъвто и да е повод в жилищните блокове, сгради и общежития от 22.00 ч. до 06.00 ч и от 14.00 ч. до 16.00 ч.
(2) При тържества, уреждани в домовете във връзка със сключване на брак, рожден ден и имен ден и др. силното пеене, свирене и др. могат да продължат до 24.00 ч.
Чл. 4. Граждани, фирми и други органи и организации могат да поставят собствени рекламни табла, кътове и щандове в населените места с разрешение на кмета на общината, кмета на кметството и кметските наместници.
Чл. 5. (1) Граждани, фирми, организации и други, които организират общински и общоселски увеселителни, спортни и др. мероприятия ги съгласуват с кмета на общината, кмета на кметството и кметските наместници в населените места.
(2) За свикване на събрание или митинг на открито организаторите писмено уведомяват ръководството на общинската администрация или кметството - 48 часа преди началото му, като посочат организатора, целта, мястото и времето на мероприятието.
(З) Организаторите на мероприятията по чл.5 ал.1 и 2 вземат необходимите мерки за осигуряване на реда при провеждането им.
(4) За вредите, които са причинени при провеждане на мероприятията са отговорни отговорникът или виновният участник.
Чл. 6. ( създ. нов с решение №336/29.11.2002 г. на ОбС-Кирково, отм . и създ. Нов с решение №295/22.02.2006 г. на ОбС-Кирково, изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) Забранява се продажбата, сервирането и консумацията на вина и спиртни напитки, цигари и тютюневи изделия на лица под 18 годишна възраст във всички търговски обекти, заведения за хранене и развлечения, павилиони от всякакъв вид, щандове на открито и закрито, както и създаване на условия за употреба на наркотични вещества.
/при нарушение се налага глоба в размер от 50.00лв. до 200.00лв. „от 25.56 € до 102.26 €“./
Чл. 7. Забранява се на собствениците и наемателите на обществени заведения да допускат хазартни игри в същите.
Чл. 8. (Изменен и допълнен с Решение №494/17.06.2019г. на Общински съвет-Кирково), Забранява се нарушаването на спокойствието на гражданите в заведения за обществено хранене и др. обществени места чрез предизвикване на побой, скандали, чупене на инвентар и подобни действия.
Чл. 9. ( отм. и създ. Нов с решение №295/22.02.2006 г. на ОбС-Кирково ) т.1. Собствениците, наемателите и ползвателите на обекти за търговия, хранене, развлечения и услуги са длъжни да :
а) (Отм. с решение № 314 от 09.11.2009 година на ОбС-Кирково) Регистрират в Общинска администрация обекта
Към заявлението за регистрация задължително се прилагат всички необходими документи, удостоверяващи въвеждането му в редовна експлоатация и съответствието му с изискванията на компетентните органи.
/при нарушение се налага глоба в размер от 100 до 300 лева/
б) (Изм. и доп. решение № 37 от 01.02.2008 година на Общински съвет-Кирково, изменен и допълнен с решение № 344 от 22.01.2010 година на ОбС-Кирково, изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) Работното време на стационарни търговски обекти – заведения за хранене и развлечения, съобразно определените  като полунощни и нощни заведения, магазини за хранителни стоки и други, да бъде обявено на видно място  в обекта от собствениците или наемателите, според вида му, видно от удостоверението за въвеждане в експлоатация. 
както следва :
ЛЯТНО ВРЕМЕ – ОТ 01.04. ДО 31.10.
за полунощни заведения :
до 02:00 часа –  кафе-аперитиви, пивници, механи и ресторанти;
за нощни заведения :
до 04:00 часа – нощни барове и дискотеки;
ЗИМНО ВРЕМЕ – ОТ 01.11. ДО 31.03.
за полунощни заведения :
до 24:00 часа –  кафе-аперитиви, пивници, механи и ресторанти;
за нощни заведения :
до 02:00 часа – нощни барове и дискотеки;
/при нарушение се налага глоба в размер от 100 до 300 лв. „от 51.13 € до 153.39 €“.“/
в) (Отм. с решение № 314 от 09.11.2009 година на ОбС-Кирково) Лицата, посочени в т.1, както и длъжностните лица, отговарящи за работата на съответния обект като управители, сервитьори, продавачи и други са длъжни да спазват регистрираното работно време.
/при нарушение се налага глоба в размер от 100 до 300 лв. /
г) (Нова  с решение № 314 от 09.11.2009 година на ОбС-Кирково) Разрешение за удължено работно време на заведение за хранене и развлечения се издава от Кмета на общината. Лицето, което извършва дейност в обекта, или упълномощено от него лице, подава заявление по образец до кмета на общината.
т.2. (Изм. и доп. с решение № 314 от 09.11.2009 година на ОбС-Кирково, отм. с решение № 344 от 22.01.2010 година на ОбС-Кирково), Да подадат заявление за издаване на разрешения за продажба на вина, спирт и спиртни напитки, цигари и тютюневи изделия, при условие, че ще се продават такива в търговските обекти.
/ при нарушение се налага глоба в размер от 100 до 400 лв./
т.3. (Отменен  с административно дело №290/2019г. на Административния съд- Кърджали) Задължават се собствениците, наемателите и ползвателите на заведенията за хранене и развлечения с капацитет над 50 места, видно от удостоверението за категоризация на обекта, да въведат собствена охрана и пропускателен режим на същите, съгласно действащата нормативна уредба на Република България.
/ при нарушение се налага глоба в размер от 200 до 500 лв./
Чл. 10. (1) (създ. нов с решение №336/29.11.2002 г. на ОбС-Кирково)  Изменен и допълнен с Решение №10/26.11.2015 г. на Общински съвет-Кирково) „Родителите, настойниците, попечителите или другите лица, които полагат грижи за дете, са длъжни да го придружават на обществени места след 20,00 ч., ако детето не е навършило 14-годишна възраст, съответно след 22,00 ч., ако детето е навършило 14, но не е навършило 18-годишна възраст.”
(2) (създ. нов с решение №336/29.11.2002 г. на ОбС-Кирково)  „Ако родителите, попечителите или другите лица, които полагат грижи за дете, не могат да го придружат, те са длъжни да осигурят пълнолетно дееспособно лице за негов придружител след 22,00 ч., ако детето е навършило 14, но не е навършило 18-годишна възраст.”
(3) (Нов с Решение №3/16.12.2003 г. на Общински съвет-Кирково, изм. и доп. с Решение №494/17.06.2019 г. на Общински съвет-Кирково), „Забранява се на собствениците и съдържателите на всички видове обществени заведения за хранене и развлечение, както и на стадиони, спортни и културни зали, училища, детски и здравни заведения, да допускат лица, носещи огнестрелно, газово или хладно оръжие”
(4) (Нов с Решение №3/16.12.2003 г. на Общински съвет-Кирково) Задължават се собствениците и съдържателите на всички видове обществени заведения за хранене и развлечения да поставят на видно място стикери с условен знак, забраняващ посещението на въоръжени.
Чл. 11. Забранява се монтирането и ползването на озвучителна апаратура извън помещенията на обществените заведения, с което се смущава спокойствието на околните.
Чл. 12. Забранява на обществени места, улици, паркинги, паркове, стадиони, културни и спортни зали, общински пазари, училища, детски градини и здравни заведения хвърлянето на пиротехнически изделия и др., както и продаването им без разрешение на МВР.
Чл. 13. (1) Забранява се поставянето на павилиони, сергии и др за нуждите на търговията, битовото обслужване и информацията по тротоарите, градините, парковете и др. свободни обществени пространства без разрешение на техническите органи на общината, съгласувано с органите на полицията.
(2) Ако в обектите се продават хранителни стоки е необходимо и съгласуване с органите на ХЕИ.
Чл. 14. (1) (Изм. и доп. с Решение №494/17.06.2019г. на Общински съвет-Кирково), Забранява се собствениците и съдържателите на игрални автомати да допускат залагането на парични средства от малолетни и непълнолетни лица при играта с тях.
(2) Забранява се в обществени заведения разиграване на хазартни игри.
(З) (изм. с решение №336/29.11.2002 г. на ОбС-Кирково)  Всички еднолични търговци собственици на заведения се задължават да осигуряват охраната на обществения ред в заведението, както и осигуряване на пропускателен режим с цел недопускане на лица под 18 год. възраст след определените часове.
(4) (създ. нов с решение №336/29.11.2002 г. на ОбС-Кирково) Забранява се собствениците и съдържателите на обществени заведения да допускат посетители в обществените заведения извън капацитетните възможности на заведението.
РАЗДЕЛ III
ОПАЗВАНЕ НА ХИГИЕНАТА И  ЕСТЕТИЧЕСКИЯ  ВИД  НА НАСЕЛЕНИТЕ  МЕСТА
Чл. 15. (1) Опазването и поддържането на хигиената и естетическия вид на населените места и на околната среда изискват редовно почистване /метене, миене, боядисване, снегопочистване, окосяване на тревните площи, окопаване на дърветата и др./ на улиците, тротоарите, площадите, сградите на частните фирми, местата край реките, край водните площи, паркингите и поддържането на обществените тоалетни в централните части на населените места.
(2) Дейностите от предходната алинея съответно се осигуряват от:
1. Кмета на общината, кметовете на населените места, кметските наместници, респективно работниците и служителите по специализираните отдели и поделения на общинска администрация и кметствата, съгласно специални разпоредби уреждащи дейността им.
2. Ръководителите на учрежденията, на стопанските и обществените организации, собствениците и управителите на фирми, предприятия, независимо от формата на собственост.
3. Гражданите - по отношение на дворните места, сградите, постройките и съоръженията с прилежащите им територии.
4. Собствениците на МПС - по отношение на местата, на които са паркирани и терена около тях.
(З) Прилежащите територии - части от тротоари, улични платна и др. подобни по предходната алинея се определят от кмета на общината.
Чл. 16. Изхвърлянето на всякакъв вид отпадъци става само на определени за целта места.
Чл. 17. Отговорниците са длъжни да организират редовно почистване и поддържане на жилищните сгради от живущите, както и почистването на прилежащите им райони.
Чл. 18. (1) Физическите и юридическите лица в общината са длъжни:
1. Да не извършват действия, нарушаващи чистотата;
2. Да опазват и държат съдовете за смет на определените места, както и да осигуряват редовното почистване около тях;
3. Да организират прибирането от уличните платна и тротоарите на собствените им отоплителни, строителни и др. материали в срок от 48 часа след разтоварването им.
4. Да почистват и измиват тротоарите и уличните платна веднага след прибирането на материалите, посочени в предходната алинея, като не допускат задръстването на канализационните шахти.
Чл. 19. (1) Забранява се:
1. безразборно лепене на афиши, съобщения и др. подобни, освен на определените от кмета на общината, кмета на кметството и кметските наместници места;
2. събирането от съдове за смет различни предмети и отпадъци, както и събирането на предмети и продукти по домовете от лица, не притежаващи разрешение за това от общинската администрация;
3. паленето на хартии и отпадъци в съдовете за смет;
4. миенето, почистването и ремонтирането на моторни превозни средства на самите улици, площади и зелените площи;
5. миенето на МПС и поливането от общата водопроводна мрежа за питейна вода;
6. повреждането на трайните насаждения, късането на цветя и клони от градините, парковете и др. зелени площи за общо ползване, газенето на зелени площи, както и преминаването на превозни средства през тях;
7. добиването на кариерни и инертни материали освен от определените за това от общинския съвет места;
8. повреждането на пейки, детски съоръжения, кошчета за отпадъци, табелки с надписи и други поставени по улиците, площадите и градинките;
9. изхвърлянето на оборска тор, изкопаването на ями, както и извеждането на обратни води по тротоарите и уличните платна;
10. свободното пашуване и движение на добитък по площадите, парковете и градините;
11. преминаването на граждани и МПС през зелените площи.
Чл. 20. Гражданите, които отглеждат животни и птици са длъжни: редовно да поддържат необходимата хигиена на помещенията и стопанските дворове, да извършват необходимите дезинфекционни мероприятия.
Чл. 21. (1) Собствениците на регистрираните кучета са длъжни да ги държат вързани.
(2) Служебните и ловни кучета при ползването им по предназначение следва да се извеждат с намордници.
(З) Забранява се пускането или разхождането на кучета по улици, площади, паркове и градини в непосредствена близост до детски градини и училища, както и превозването им в обществения транспорт.
Чл. 22. Умрелите животни да се заравят на места, определени от общинската администрация, кмета на кметството и кметския наместник в населеното място.
РАЗДЕЛ IV
ПОЛЗВАНЕ И ОПАЗВАНЕ НА ОБЩИНСКАТА СОБСТВЕНОСТ
Чл. 23. Забранява се:
1. движението на верижни машини по асфалтираните улици освен в изключителни случаи с разрешение на общинската администрация, Районно пътно управление;
2. прокопаването и извършването на всякакъв вид строителни работи по улици и тротоари без разрешение на общинската администрация, органите на МВР и Пътно управление;
3. преместването и премахването на пътни знаци и съоръжения без разрешението на съответните компетентни органи и кметствата, както и тяхното повреждане и унищожаване.
Чл. 24. Общинската собственост и държавните имоти се ползват според предназначението им и се поддържат от наемателите.
Чл. 25. В жилищните блокове се избира отговорник от общо събрание на живущите, който организира опазването и поддържането на общите части на сградите.
Чл. 26. (1) Наемателите на общинска собственост са длъжни да я опазват и поддържат и да не допускат запушване с предмети и вещи канализацията и сметопроводите.
(2) Наемателите на жилища са длъжни да отстраняват своевременно възникналите повреди, както и да дават достъп за отстраняването на такива, когато това се налага.
Чл. 27. При настаняване и напускане на жилището наемателите са длъжни да 
уведомят своевременно наемодателя и да предадат същото по опис в деня на напускането.
Чл. 28. (1) Забранява се:
1. сеченето на дърва в жилищните и сервизните помещения, блоковете, таваните и стълбищата на жилищните блокове;
2. ползването на таванските помещения и стълбищните площадки за складиране на леснозапалими и горими течности, на взривоопасни материал;
3. (Изм. и доп. с Решение №494/17.06.2019 г. на Общински съвет-Кирково), ползването на необезопасени печки, котлони и други подобни, както и ползването им не по предназначение;
4. поставянето на обемисти мебели и предмети в коридорите и стълбищните площадки, които затрудняват движението.
(2) Тупането на дрехи, завивки, килими и др. става на места и по време, определени с правилник за вътрешния ред в жилищните сгради.
Чл. 29. Забранява се разораването на мери и пасища - общинска собственост.
Чл. 30. (1) Забранява се:
1. писането и драскането по фасадите на сградите, оградите и пътните съоръжения. Виновните възстановяват изцяло щетите си;
2. повреждането на обяви, реклами, нагледни агитационни материали и др. поставени на определените за целта места.
Чл. 31. (1) повредите на уличните платна и тротоарите, с които се застрашава сигурността на движението, незабавно се обезопасяват от оторизираните строителни фирми с необходимата сигнализация и се отстраняват незабавно.
(2) При отваряне на зимнични, тротоарни и улични шахти, същите се обезопасяват чрез ограждане и поставяне на съответната сигнализация от лицата или организацията, които са ги отворили.
(З) Ремонтите на обектите от ниското и подземното строителство, свързани с разкопаването на улични платна и тротоари се извършва по реда и условията на Институцията за създаване и поддържане на кадастрални планове на подземните проводи и съоръжения, координации и контрол по ниското подземно строителство в процеса на проектирането, строителството и поддържането на територията на общината.
РАЗДЕЛ V
КОНТРОЛ  И  НАКАЗАНИЯ
Чл. 32. (1) На основание чл.22, ал.2 от ЗМСМА и ЗАНН на нарушителите на наредбата се налага едно от следните наказания:
1. ( изм. с решение №336/29.11.2002 г. на ОбС-Кирково, изм. и доп. с решение №295/22.02.2006 г. на ОбС-Кирково, Изменен и допълнен с Решение №494/17.06.2019г. на Общински съвет-Кирково, изм. и доп. с Решение №200/16.06.2025 г. на Общински съвет-Кирково в сила от 01.01.2026 г. ), Глоба от 50лв. до 500лв. „от 25.56 € до 255.65 €“ за нарушенията по настоящата Наредба, освен посочените изключения.
- за нарушение по чл.6 се налага глоба в размер от 50 до 200 лв. „от 25.56 € до 102.26 €“.
- за нарушение по чл.9, т.1, б.”а” се налага глоба в размер от 100 до 300 лв. „от 51.13 € до 153.39 €“.
- за нарушение по чл.9, т.1, б.”б” се налага глоба в размер от 100 до 300 лв. „от 51.13 € до 153.39 €“.
- за нарушение по чл.9, т.1, б”в” се налага глоба в размер от 100 до 300 лв. „от 51.13 € до 153.39 €“.
- за нарушение по чл.9, т.2 се налага глоба в размер от 100 до 400 лв. „от 51.13 € до 204.52 €“.
- за нарушение по чл.9, т.3 се налага глоба в размер от 200 до 500 лв. „от 102.26 € до 255.65 €“.
– за нарушение по чл.8 се налага глоба в размер от 50 до 200 лв. „от 25.56 € до 102.26 €“.
– за нарушение по чл.19, ал.1, т.10 и т.11 на собственика на добитъка, съответно собственика на МПС-то се налага глоба в размер от 50 до 200 лв. „от 25.56 € до 102.26 €“.
2. ( Доп. с Решение №494/17.06.2019г. на Общински съвет-Кирково) При повторно нарушение, се налага глоба по т.1 в максимален размер.
(2) Тези наказания се налагат, ако за нарушението не се предвижда по-тежко наказание по други нормативни актове.
(З) ( Изм. и доп. с Решение №200/16.06.2025 г. на Общински съвет-Кирково в сила от 01.01.2026 г. ), За явно маловажни случаи на нарушаване на Наредбата, овластените за това органи и лица могат да налагат глоби в размер на 10 лева „5.11 €“ по квитанция на място.
Чл. ЗЗ. (1) Нарушенията по настоящата Наредба се констатират с актове съставени от Компетентните контролни органи и компетентните служители в общинска администрация и кметствата.
(2) (Частично отменен  по Административно дело №290/2019г. на Административния съд-Кърджали и добива следния вид) Наказателните постановления се издават от Кмета на общината. 
(З)  Административно наказателното производство се осъществява по ред на ЗАНН.
Чл. 34.)  (1) (Изменен и допълнен с Решение №494/17.06.2019г. на Общински съвет –Кирково) Контрол по изпълнение на Наредбата се възлага на:
- Кмета на общината
- Кметове на кметствата в общината
- Кметските наместници в населените места
- Началникът на Районно управление – Кирково. 
(2)  (Изм. и доп. с Решение №494/17.06.2019г. на Общински съвет –Кирково) Контролните органи по предходната алинея на основание чл.37, ал.1, б.“б“ от ЗАНН определят длъжностните лица като актосъставители.

ЗАКЛЮЧИТЕЛНИ   РАЗПОРЕДБИ
§ 1. Настоящата Наредба е приета на заседание на Общински съвет - Кирково, Решение №39 от 24.01.2000 година и отменя досега действащата Наредба №1, приета от Общински съвет - Кирково на 05.02.1996 година. Изменена с решение № 290 от 22.07.2002 год., решение № 336 от 29.11.2002 год.,решение № 14 от 16.12.2003 год.,решение № 295 от 22.02.2006 год.,и решение № 37 от 01.02.2008 година на ОбС-Кирково.
§ 2. Тази Наредба влиза в сила 10 дни след публикуването и в средствата за информация.
§ 3. Срокът на действие е до приемането на нова Наредба. 
§ 4. Тази Наредба се издава на основани Чл.22 от ЗМСМА
§ 5. Във всички текстове на Наредба №1, в които се говори за “след 22.00 часа през зимата” и “след 23.00 часа през лятото” да се разбира – след 22.00 часа за периода от 01.11. до 31.03. и след 23.00 часа през лятото – за периода от 01.04. до 31.10.
§ 6. (Нов с решение № 200 по протокол № 20/ 16.06.2025 г. ) Наредба за изменение и допълнение на Общински съвет - Кирково влиза в сила от датата на въвеждане на еврото в Република България.

